Hotărârea Curții (Camera a noua) din 21 martie 2013 – Comisia/Italia
(Cauza C‑613/11)
„Neîndeplinirea obligațiilor de către un stat membru – Ajutoare de stat – Ajutor acordat de Republica Italiană în favoarea sectorului navigației în Sardinia – Decizia 2008/92/CE a Comisiei de constatare a incompatibilității acestui ajutor cu piața comună și prin care se dispune recuperarea acestuia de la beneficiari – Neexecutare în termenul stabilit”
1.                     Ajutoare acordate de state – Recuperarea unui ajutor ilegal – Aplicarea dreptului național – Condiții – Punere în aplicare a unei proceduri care asigură o executare imediată și efectivă a deciziei Comisiei [art. 108 alin. (2) TFUE și art. 288 al patrulea paragraf TFUE; Regulamentul nr. 659/1999 al Consiliului, art. 14 alin. (3); Decizia 2008/92 a Comisiei, art. 2 alin. (2)] (a se vedea punctele 32-35)
2.                     Acțiune în constatarea neîndeplinirii obligațiilor – Nerespectarea obligației de recuperare a ajutoarelor ilegale – Mijloace de apărare – Imposibilitate absolută de executare – Criterii de apreciere – Dificultăți de executare – Obligația statului membru de a lua măsuri reale față de întreprinderile în cauză și de a propune Comisiei soluții alternative care să permită surmontarea unor astfel de dificultăți – Obligația Comisiei și a statului membru, în cazul dificultății de execuție, de a colabora în vederea identificării unei soluții care respectă tratatul – Neadoptarea în termen a măsurilor necesare în vederea recuperării de la beneficiari a ajutorului declarat ilegal – Neîndeplinirea obligațiilor [art. 4 alin. (3) TUE; art. 108 alin. (2) TFUE și art. 288 al patrulea paragraf TFUE; Regulamentul nr. 659/1999 al Consiliului, art. 14 alin. (3); Decizia 2008/92 a Comisiei] (a se vedea punctele 36-39 și 46 și dispozitiv 1)
3.                     Ajutoare acordate de state – Recuperarea unui ajutor ilegal – Modalități de recuperare – Comportamentul unui creditor privat – Obligație de a recurge la toate mijloacele legale disponibile, inclusiv la lichidarea beneficiarului [art. 108 alin. (2) TFUE] (a se vedea punctele 42 și 43)
Obiectul
Ajutoare de stat – Neadoptarea, în termenul stabilit, a tuturor măsurilor necesare pentru a se conforma articolelor 2 și 5 din Decizia 2008/92/CE a Comisiei din 10 iulie 2007 privind un sistem de ajutoare de stat acordate de Italia în favoarea sectorului navigației în Sardinia (JO 2008, L 29, p. 24) – Cerința unei executări imediate și efective a deciziilor Comisiei – Caracterul insuficient al procedurii de recuperare a ajutorului ilegal în cauză
Dispozitivul
1)
Prin neadoptarea, în termenul prevăzut, a tuturor măsurilor necesare în vederea recuperării de la beneficiari a ajutorului de stat declarat nelegal și incompatibil cu piața internă de articolul 1 din Decizia 2008/92/CE a Comisiei din 10 iulie 2007 privind un sistem de ajutoare de stat al Italiei în favoarea sectorului navigației din Sardinia, Republica Italiană nu și‑a îndeplinit obligațiile care îi reveneau în temeiul articolelor 2 și 5 din această decizie.
2)
Obligă Republica Italiană la plata cheltuielilor de judecată.